Операция „Даунфол“ () е съюзнически план за нахлуване в Япония към края на Втората световна война. Планираната операция е отменена, когато Япония се предава след атомните бомбардировки на Хирошима и Нагасаки, съветското обявяване на война и последвалото съветско нахлуване в Манджурия. Операцията е била замислена в две части: операция „Олимпик“ и операция „Коронет“. Планирана да започне през ноември 1945 г., „Олимпик“ има за цел завладяването на най-южния от основните японски острови, Кюшу, като вече завладения остров Окинава да се използва като сборен пункт. През пролетта на 1946 г. „Коронет“ е трябвало да включва нахлуването в равнината Канто близо до Токио на основния японски остров, Хоншу. Вече завзетите летища от операция „Олимпик“ биха позволили въздушна поддръжка за „Коронет“. Ако „Даунфол“ се бе състояла, това би било най-голямата морска десантна операция в историята.